PATVIRTINTA

Vilniaus lopšelio-darželio ,,Šnekutis“

Direktoriaus

2018 m. rugpjūčio 31 d. įsakymu

Nr. V-72

**VILNIAUS LOPŠELIO-DARŽELIO ,,ŠNEKUTIS“ PEDAGOGŲ ETIKOS KODEKSAS**

1. Pedagogų etikos kodekse (toliau – Kodeksas) nustatomi pagrindiniai Vilniaus lopšelio-darželio ,,Šnekutis“(toliau – darželis)  pedagoginių darbuotojų (toliau – pedagogai) profesinės etikos reikalavimai ir įsipareigojimai siekti etiško ir profesionalaus elgesio su ugdytiniais, jų tėvais (globėjais, rūpintojais) ir kitais šeimos nariais, kolegomis ir bendruomene.

2. Pedagogai savo veikloje vadovaujasi šiais pagrindiniais elgesio ir veiklos principais:

2.1. pagarbos;

2.2. teisingumo;

2.3. žmogaus teisių pripažinimo;

2.4. atsakomybės;

2.5. sąžiningumo;

2.6. atidos ir solidarumo.

3. Pagarbos principas. Vadovaudamasis šiuo principu pedagogas pripažįsta, kad bendravimas su vaikais, jų tėvais (globėjais, rūpintojais), kitais šeimos ir įstaigos bendruomenės nariais grindžiamas asmens orumo ir nelygstamos vertės pripažinimu bei pasitikėjimu, taip kuriant saugią, atvirą, savivertę ir kūrybiškumą skatinančią atmosferą.

4. Teisingumo principas. Vadovaudamasis šiuo principu pedagogas pripažįsta vaikų ugdymosi poreikių įvairovę, atsižvelgia į kiekvieno vaiko socialinės, kultūrinės aplinkos ypatumus ir yra nešališkas vertindamas kiekvieno vaiko pasiekimus ir pažangą, ugdymosi poreikius, vaikų ar jų grupių dalyvavimą bendruomenės gyvenime, spręsdamas konfliktus.

5. Žmogaus teisių pripažinimo principas. Vadovaudamasis šiuo principu pedagogas nepažeidžia vaiko teisių ir teisėtų interesų, vadovaujasi lygiateisiškumo ir nediskriminavimo nuostatomis ir siekia, kad socialiniai, rasiniai, kalbiniai, religiniai arba kiti veiksniai nedarytų įtakos jo elgesiui.

6. Atsakomybės principas. Vadovaudamasis atsakomybės principu pedagogas veikia kaip profesionalas, nuolat tobulina savo profesines kompetencijas, reikalingas siekiant kokybiškai atlikti pedagoginį darbą – ugdyti remiantis kiekvieno vaiko gebėjimais, ugdymosi poreikiais ir polinkiais.

7. Sąžiningumo principas. Vadovaudamasis sąžiningumo principu pedagogas teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi švietimo įstaigos vidaus tvarkos taisyklėmis, nepiktnaudžiauja nei savo padėtimi, nei vaiko (vaikų) pasitikėjimu, jų nenaudoja asmeninės naudos tikslais.

8. Atidos ir solidarumo principas. Vadovaudamasis atidos ir solidarumo principu, žmogiško solidarumo nuostatomis pedagogas bendrauja su vaikais, jų tėvais (globėjais, rūpintojais), kitais vaikų šeimos nariais, kolegomis ir bendruomene siekdamas geros vaikų savijautos, savo empatija ir veiksmais įrodydamas suprantąs vaiko (vaikų) emocinę būseną.

Pedagogai įsipareigoja:

1. Aktyviai palaikyti darželio siekius, etiškai elgtis tiek darželyje, tiek už jo ribų, tinkamai reprezentuoti darželio vardą.

2. Objektyviai, remiantis kompetencija, vertinti kitų darbus ir pastangas, atskleidžiant nepanaudotas galimybes, kolegiškai patariant ir padedant vieni kitiems.

3. Atsiradus tarpusavio santykiuose konfliktinėms situacijoms, pedagogai elgiasi tolerantiškai, atvirai, objektyviai ir savikritiškai – išklausoma visų pusių argumentų ir ieškoma objektyviausio sprendimo savame kolektyve.

4. Neviešinti tam tikros konfidencialios informacijos, skirtos vidiniams darželio reikalams.

5. Be baimės, tačiau korektiškai ir geranoriškai kelti į viešumą esamas negeroves – tai turi būti teisingai suprasta, kaip siekiant pagerinti bendruomenėje profesinės etikos klimatą.

6. prisiimti dalį atsakomybės už sklandų darbą, savo veikloje vadovautis bendruomenės viešaisiais interesais, vengti viešųjų ir privačių interesų konflikto.

7. Gerbti ir aktyviai prisidėti puoselėjant esamas ir kuriant naujas bendruomenės tradicijas.

Pedagogai supranta, jog pedagogo etiką pažeidžia:

* Nesąžininga profesinė konkurencija tarp kolegų, dalyvavimas negarbinguose sandoriuose, visiems pedagogams skirtos informacijos slėpimas, eskaluojami smulkmeniški konfliktai bei intrigos, kyšio ėmimas, jo davimas.
* Kai paviešinama ar viešai aptarinėjama konfidenciali informacija apie kolegas (darbo užmokestis, karjeros ketinimai, kompetencija, asmeniniai reikalai ir asmeninės savybės, elgesys, gyvenimo būdas, apranga) tiek su vaikais, tiek su kitais asmenimis.
* Šokiruojanti (gilios iškirptės, mini sijonai), blaškanti dėmesį, netvarkinga apranga.
* Girtavimas ir piktnaudžiavimas kitomis svaiginamosiomis priemonėmis
* Jei pedagogas dalyvauja taryboje, komisijoje ar kitoje darbo grupėje, turinčioje priimti sprendimus, kurių rezultatais jis pats yra asmeniškai suinteresuotas ir dėl to negali būti bešališkas, apie tai praneša svarstyme dalyvaujantiems asmenims ir nusišalina nuo balsavimo ar kitokio sprendimo priėmimo.

8. Laikytis Kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą. Svarstant atsakomybę už Kodekso reikalavimų pažeidimą išnagrinėjama ir įvertinama įstaigos, kurioje pedagogas dirba, savivaldos institucijų ir įstaigos vadovo sudarytos etikos komisijos nuomonė.

9. Priimtas Pedagogų etikos kodeksas skelbiamas viešai lopšelio-darželio ,,Šnekutis“ internetiniame puslapyje.

10. Pedagogų etikos kodekso vykdymo priežiūrą atlieka atstovavimo pagrindu sudaryta etikos komisija, susidedanti iš 3 įstaigos darbuotojų.

11. Už pedagogų etikos pažeidimus atsižvelgiant į pažeidimo sunkumą taikomos moralinio poveikio priemones (pvz., pastaba, įspėjimas, įvertinimo paviešinimas ir pan.). Kodekso priežiūrą vykdančios etikos komisijos sprendimai yra rekomendacinio pobūdžio priimant sprendimą dėl darbo sutarties pratęsimo, atestuojant aukštesnei kvalifikacinei kategorijai gauti, metiniame vertinime bei kitais atvejais.

12. Pedagogų etikos kodeksas negali numatyti visų nepagarbos pripažintoms pedagoginėms vertybėms atvejų, todėl etikos komisija, spręsdama konkrečius pareiškimus dėl etiškai nederamo elgesio, pedagogų etikos kodekso nenumatytais atvejais turi spręsti ar konkretus poelgis suderinamas su pedagogo etikos kodekso pripažintomis pamatinėmis akademinės etikos vertybėmis, ar gali būti toleruojamas.

13. Pedagogų etikos kodeksas priimtas kaip Vilniaus lopšelio-darželio ,,Šnekutis“ bendruomenės sutarimas dėl tam tikrų vertybinių elgesio nuostatų turi palaikyti etinį susirūpinimą, skatinti svarstyti, diskutuoti etinius klausimus ir jų sprendimo būdus.

­­­­­­­­­­­­­­­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Vilniaus lopšelio-darželio „Šnekutis“

Pedagogų tarybos 2018-08-31

Protokolu Nr. PT-